CELEX: 32012D0075
Language: el
Date: 2012-02-09 00:00:00
Title: 2012/75/ΕΕ: Εκτελεστική απόφαση της Επιτροπής, της 9ης Φεβρουαρίου 2012 , σχετικά με την αναγνώριση της Γκάνας, σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό Ε(2012) 616]  Κείμενο που παρουσιάζει ενδιαφέρον για τον ΕΟΧ

11.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 38/45
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 9ης Φεβρουαρίου 2012
   σχετικά με την αναγνώριση της Γκάνας, σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, όσον αφορά τα συστήματα εκπαίδευσης και πιστοποίησης των ναυτικών
   [κοινοποιηθείσα υπό τον αριθμό Ε(2012) 616]
   (Κείμενο που παρουσιάζει ενδιαφέρον για τον ΕΟΧ)
   (2012/75/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
   Έχοντας υπόψη το αίτημα που υπέβαλε η Κύπρος στις 13 Μαΐου 2005,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW) (2), όπως αναθεωρήθηκε το 1995.
            
         
               (2)
            
            
               Το αίτημα για την αναγνώριση της Γκάνας υποβλήθηκε από την Κύπρο, με επιστολή της 13ης Μαΐου 2005. Κατόπιν του αιτήματος αυτού, η Επιτροπή αξιολόγησε το σύστημα εκπαίδευσης και πιστοποίησης στην Γκάνα, προκειμένου να εξακριβωθεί αν η Γκάνα πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα της επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Δεκέμβριο του 2009. Κατά την εν λόγω επιθεώρηση εντοπίστηκαν ορισμένες ελλείψεις στα συστήματα εκπαίδευσης και πιστοποίησης.
            
         
               (3)
            
            
               Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
            
         
               (4)
            
            
               Με επιστολή της 20ής Δεκεμβρίου 2010, η Επιτροπή ζήτησε από την Γκάνα να παράσχει αποδεικτικά στοιχεία που να αποδεικνύουν ότι έχουν αποκατασταθεί οι ελλείψεις που διαπιστώθηκαν.
            
         
               (5)
            
            
               Με επιστολή της 21ης Φεβρουαρίου 2011, η Γκάνα χορήγησε τις πληροφορίες που ζητήθηκαν και τα αποδεικτικά στοιχεία όσον αφορά την εφαρμογή κατάλληλων και ικανοποιητικών διορθωτικών μέτρων για την αποκατάσταση των περισσότερων ελλείψεων που διαπιστώθηκαν κατά την αξιολόγηση της συμμόρφωσης.
            
         
               (6)
            
            
               Παραμένουν δύο ελλείψεις. Η πρώτη αναφέρεται στο γεγονός ότι η Γκάνα δεν έχει πλήρως εξασφαλίσει ότι η θαλάσσια υπηρεσία που εκτελείται στο ναυτικό ή επί πλοίων μεταφοράς πλοηγών σχετίζεται όντως με τις ικανότητες που απαιτούνται για την πιστοποίηση. Η άλλη σχετίζεται με ελλείψεις της εκπαίδευσης σε θέματα πυρόσβεσης και τον εξοπλισμό ενός ιδρύματος ναυτικής κατάρτισης. Η Γκάνα κλήθηκε ως εκ τούτου να εφαρμόσει περαιτέρω διορθωτικά μέτρα στο θέμα αυτό. Ωστόσο, οι εν λόγω αδυναμίες δεν συνεπάγονται την αμφισβήτηση του συνολικού επιπέδου συμμόρφωσης της Γκάνας με τις απαιτήσεις της σύμβασης STCW όσον αφορά την εκπαίδευση και την πιστοποίηση των ναυτικών.
            
         
               (7)
            
            
               Το αποτέλεσμα της αξιολόγησης συμμόρφωσης και η αποτίμηση των πληροφοριών που χορηγήθηκαν από την Γκάνα καταδεικνύουν ότι η Γκάνα πληροί τις αντίστοιχες απαιτήσεις της σύμβασης STCW και ότι η εν λόγω χώρα έχει λάβει κατάλληλα μέτρα για την πρόληψη της απάτης όσον αφορά τα πιστοποιητικά.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφαλούς ναυτιλίας και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, η Γκάνα αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 9 Φεβρουαρίου 2012.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 323 της 3.12.2008, σ. 33.
   
      (2)  Εγκρίθηκε από τον Διεθνή Ναυτιλιακό Οργανισμό.